जोफ्रा आर्चरको हरायो विश्‍वकप पदक
इंग्ल्यान्डका तीव्र गतिका बलर जोफ्रा आर्चरले एकदिवसीय विश्वकपको पदक आफूले हराएको र त्यसलाई पागलले जस्तै खोजिरहेको शनिबार बताएका छन् ।
लन्डन — इंग्ल्यान्डका तीव्र गतिका बलर जोफ्रा आर्चरले एकदिवसीय विश्वकपको पदक आफूले हराएको र त्यसलाई पागलले जस्तै खोजिरहेको शनिबार बताएका छन् ।घर सर्ने क्रममा उनले यो बहुमूल्य पदक हराएका हुन् । गत वर्ष ससेक्सका बलरले इंग्ल्यान्डलाई ५० ओभरको विश्वकप उपाधि दिलाउन महत्त्वपूर्ण भूमिका खेलेका थिए ।उनले २३.०५ को औसतले २० विकेट लिएका थिए । यसक्रममा उनी इंग्ल्यान्डको तर्फबाट सर्वाधिक विकेट लिने बलर रहे । सन् २०१९ मा अन्तर्राष्ट्रिय डेब्यु गरेका २५ वर्षीय बलरले त्यस विश्वकपको लर्ड्समा भएको फाइनलमा अन्तिम ओभरको ठूलो जिम्मेवारी पाएका थिए । तर उनले त्यसक्रममा उत्कृष्ट प्रदर्शन गरे र दबाबपूर्ण समयमा पनि संयमितता गुमाएन ।त्यसकै प्रदर्शन मदतमा इंग्ल्यान्डले सर्वाधिक रोमाञ्चक फाइनलमा न्युजिल्यान्डलाई हराएको थियो । निर्धारित र अतिरिक्त ओभरको दुवै स्थितिमा इंग्ल्यान्ड र न्युजिल्यान्ड बराबरीको स्थितिमा थिए । तर बार्बाडोसमा जन्मेका बलरले अहिले भने आफू तनावमा रहेको बीबीसीलाई बताउँदै पदक हराएको स्विकारे ।उनले भनेका छन्, ‘मैले त्यो पदक कतै झुन्डयाएको थिएँ । अहिले भर्खरै घर सरेको छु । घर मिलाउने क्रममा मैले पदक पाइरहेको छैन । एक सातादेखि म त्यो पदक खोजिरहेको छु र पाइरहेको छैन । मलाई विश्वास छ, यो अझै पनि मेरो घरमै हुनुपर्छ र यही विश्वासले म पदक खोज्ने काम निरन्तर गरिरहेको छु ।’